**Cade ziua în căldare**

*Dunia Pălăngeanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cade ziua în căldare

Trece vara ziua-i scurtă

noaptea fulgerul ascultă

când vine toamna tiptil

cu pasul ca de copil

prin livada amorțită

și-n poama îngălbenită.

Umbră dulce de gutui

ai rămas a nimănui

cu caierul ne-nceput

și răcoare-n așternut

în vaiet de cucuvea

și grindină-n cheșchenea.

Cade ziua în căldare

ca floarea de fată mare

suspinând printre răzoare.

Din proiectul literar bilingv român-bulgar "Poeme de băut cu ulciorul",autoare Dunia Pălăngeanu/traducere l.bulgară Nadejda Radeva,Ruse,Bulgaria/Prefață Cosmin Ștefan Georgescu,medic,scriitor .